বিনতা কথাটা বাংলায় বললেও ‘বিড়ি’ শুনেই সচেতন হয়েছে ম্যাটিলডা। আর এই দেড়মাসে বাংলায় হ‍্যাঁ আর না তার ভালোই রপ্ত হয়েছে। অতএব শাশুড়ির বাক্যে দুই আর দুই চার মিলিয়ে সে বুঝলো পরেশবাবুকে বিড়ি খেতে নিষেধ করছেন শাশুড়ি। পরেশবাবুর ম্রিয়মাণ মুখখানি দেখে সে নিজের সিদ্ধান্তে আরো দৃঢ় হল। পরেশবাবুর জন্য তার বেশ কষ্ট হল। ‘আহা, অমন খাসা জিনিষের নেশাত্যাগ করা কি বিষম ব্যাপার শাশুড়িমাতা কি বুঝবেন!’ ভাবলে সে। আন্তরিক হয়ে পরেশবাবুকে আর এক চামচ সুরুয়া খাইয়ে সে স্তোক দিয়ে বললে,‘তুমি কিচ্ছু ভেবো না, ড্যাডু ! তোমার বিড়ির মাহাত্ম্য আর কেউ না বুঝুক আমি বুঝি। আমার প্রাণ দিয়ে তোমার এই রেড থ্রেড ব্রাউন সিগারের মাহাত্ম্য আমি রক্ষা করবো।’ হতভম্ব পরেশবাবু বন্ধুদের সামনে বৌমার এহেন সান্ত্বনা বাক্যে কী বলবেন বুঝে না পেয়ে কোঁত করে সুরুয়া গিলে ফেললেন। ফনিবাবু মৃদু হেসে বললেন, ‘তা বৌমা, সাগরপারে এই স্পেশ্যাল নেটিভ জিনিষ তুমি কেমন করে পাবে মা?’